Pokušaj negiranja masakra. 4/9/02 - 2002-09-04
Izvještaj Biroa Vlade Republike Srpske kojim se umanjuju žrtve i zločin Srebrenice i danas nailazi na oštre osude od Helsinškog komitet
Dosadašnje presude Haškog suda u procesima protiv generala Radoslava Krstića i Dražena Erdemovića, kao i nalazi UN i Holandskog instituta za ratnu dokumentaciju, među brojnim relevantnim nalazima, ukazuju da je u Srebrenici počinjen najveći zločin u Evropi nakon Drugog svjetskog rata", kaže se u saopćenju Helsinškog Komiteta BiH. Nedostatak kooperativnosti vlasti RS još uvjek čini nemogućim konačno i precizno utvrđivanje broja žrtava počinjenog masakra u julu 1995. godine ali sve navodi da je ubijeno blizu 8.000 ljudi. HK BiH apelira na vlasti RS da omoguće otkrivanje grobnica i identifikaciju osoba koje se danas vode kao nestale. Vijeće Kongresa bošnjačkih intelektualaca smatra da Izvještaj Biroa Vlade Republike Srpske o zbivanjima u Srebrenici tokom jula 1995. godine pokazuje "stanje svijesti, savjesti i grube tendencioznosti najodgovornijih političara u ovom bh. entitetu". Falsificiranjem činjenica oni žele ponovo umanjiti odgovornost za učinjene zločine i genocid. Istovremeno, to pokazuje da je njihov odnos prema ICTY smišljen i usmjeren ka skrivanju zločinaca, a time i istine koju ovaj sud utvrđuje", navodi se u današnjem saopćenju VKBI. Ministar vanjskih poslova Velike Britanije Dennis McChane ovaj izvještaj osuđuje, ocjenjujući ga kao "pokušaj negiranja masakra nad civilima u Srebrenici 1995. godine", saopćila je Ambasada Velike Britanije u Sarajevu. Gospodin McChane se poziva na Izvještaje očevidaca i druge dokaze koji pokazuju da su hiljade Bošnjačkih civila ubijene u i oko Srebrenice u julu 1995. godine. Ovo je bio najgori masakr u Evropi od Drugog svjetskog rata. Pokušaji da se negira ovaj zločin su atak na uspomenu na one koji su umrli, a autori ovog izvještaja pripadaju istoj kategoriji kao i oni koji negiraju da se desio holokaust", smatra McChane. Misija UN-a za BiH osudjuje navode iz ovog izvještaja koji poriče strahote i razmjere najgoreg masakra koji se desio u Evropi od drugog svjetskog rata. Genralni sekretar Ujedinjenih nacija je u ‘Srebrenica izvještaju’, koji je napravio 1999. godine, zaključio da je to slučaj namjernog i sistematskog pokušaja da se terorizira, progna ili ubije Bošnjački narod u Srebrenici. Ovaj pokušaj da se poreknu ili dovedu u pitanje zaključci iz izvještaja koji je napravio Generalni sekretar o Srebrenici 1999. godine, sukobljava se sa istorijom i činjenicama i ismijava istinu i pravdu. Federalni premijer Alija Behmen smatra da je ovaj izvještaj "novi pokušaj skrivanja tragova genocida i istine o neviđenom zločinu nad Bošnjacima", saopćeno je danas iz Ureda za informiranje Vlade Federacije BiH. Aktuelna bh. vlast, kako navodi premijer Behmen, neće dopustiti nikoma da se sedam godina nakon planetarnog zločina u Srebrenici na ovako gnusan način poigrava istinom i osjećanjima onih koji su izgubili svoje najdraže.